Mládzovo

Mládzovo (, ) obec na Slovensku v Banskobystrickom kraji v okrese Poltár. K 31. 12. 2015 tu žilo 102 obyvateľov, čím je obec treťou najmenšou vo svojom okrese.

Polohopis 
Obec leží 15 kilometrov severne od Lučenca v okrese Poltár, ktorý vznikol v roku 1996. Najbližšími obcami sú Breznička vzdialená tri kilometre na juhovýchod a Cinobaňa, ktorá leží štyri kilometre na severozápad.

Vodné toky 
Banský potok

Geológia

Nerastné bohatstvo 
V katastrálnom území obce sa nachádza perspektívne ložisko kaolinických pieskov s objemom 2 223 000 m3.

Dejiny 
Prvá písomná zmienka o obci pochádza z roku 1436, keď sa Mládzovo spomína pod názvom Mlagho. V nasledujúcich storočiach sa názov ďalej vyvíjal – do podoby Mlagyo, Mlazowo v roku 1773, ďalej cez Mlagyo, Mlačowo v 1786 až na podobu Mlagyó, Mladzowá, Mlaďowá z roku 1808. Od polovice 19. storočia sa používal už len pomaďarčený názov Mlágyó, ktorý bol v roku 1898 zmenený na Nemesfalva. V uhorskom geografickom lexikóne z roku 1851 sa obec spomína ako slovenská a prevažne evanjelická so 146 obyvateľmi. Štatistika z roku 1910 vykazovala v Mládzove 252 obyvateľov, z toho bolo 235 Slovákov, 13 Maďarov a 4 inej, resp. nezistenej národnosti. Za Rakúsko-Uhorska bolo Mládzovo súčasťou okresu Lučenec (Losonci járás), ktorý patril do Novohradskej župy.

Po prvej svetovej vojne pripadla obec na základe Trianonskej mierovej zmluvy Česko-Slovenskej republike a od vtedy používa výlučne slovenský názov Mládzovo. Obec administratívne patrila do roku 1922 Novohradskej župe a v období rokov 1922 až 1928 zas Zvolenskej župe.

V období trvania prvej Slovenskej republiky bolo Mládzovo začlenené do okresu Lovinobaňa, ktorý bol súčasťou Pohronskej župy. Po druhej svetovej vojne sa obec stala nakrátko súčasťou Banskobystrického kraja, ktorý bol neskôr pretransformovaný na Stredoslovenský kraj. V obci bolo v rámci kolektivizácie zriadené Jednotné roľnícke družstvo (JRD), ktoré bolo od 1. januára 1972 združené z družstvami Kalinovo, Hrabovo, Veľká Ves, Breznička a Podkriváň do jedného družstva Družba so sídlom v Kalinove.

Od roku 1996 parí Mládzovo novozriadenému okresu Poltár v rámci obnoveného Banskobystrického kraja.

Politika

Obecné zastupiteľstvo 
Obecné zastupiteľstvo sa skladá z piatich poslancov.

Obyvateľstvo

Nezamestnanosť 
Nezamestnanosť dosiahla v októbri 2002 hodnotu 32,69 %.

Kultúra a zaujímavosti

Pamiatky 
 Evanjelický kostol, jednoloďová klasicistická stavba s pravouhlým záverom, bez veže, z rokov 1864-1865. Interiér je plochostropý. Nachádza sa tu klasicistický oltár s kazateľnicou. Autorom oltárneho obrazu Kristus v Getsemanskej záhrade je Peter Michal Bohúň. Kostol je záverom pripojený na vedľa stojaci rodinný dom. Fasády sú členené lizénovými rámami a polkruhovo ukončenými oknami so šambránami. Priečelie je ukončené štítom s kruhovým oknom. Vedľa kostola stojí jednoduchá drevená zvonica.

Knižnice 
V obci sa nachádza knižnica s knižničným fondom 1 919 kníh. Knižnica má 5 členov, ktorí si v roku 2006 vypožičali 47 kníh.

Doprava

Autobusová doprava 
Obec má 5 pravidelných autobusových spojov do Brezničky a 4 do Cinobane.

Vlaková doprava 
Vlaková trať Breznička (Ipolyberzencze) – Katarínska Huta (Katalinhuta) bola uvedená do prevádzky 24. novembra 1901. Po viac ako 100 rokoch, bola dňa 2. februára 2003 prevádzka na tejto trati zastavená z dôvodu nerentabilnosti.

Osobnosti obce 
V Mládzove žila rodina tretieho prezidenta Slovenskej republiky – Ivana Gašparoviča.

Galéria

Referencie

Iné projekty

Zdroje 
 Štatistický úrad Slovenskej republiky
 Prognózy zdrojov stavebných surovín v Novohrade
 Prehľad výhradných ložísk nerastov SR (k 1.1.1995) (Južné Slovensko)
 Novohradská knižnica v Lučenci - štatistika za rok 2006

Externé odkazy 
 Oficiálna stránka obce
 Najkrajší kraj- turistické atrakcie v obci

 
Obce okresu Poltár